Catzavelos skik met MRK oor k-woord, sê jammer | Maroela Media
Adam Catzavelos. Foto: Mia Spies/eNuus
Die Menseregtekommissie en Adam Catzavelos het 'n skikkingsooreenkoms aangegaan.
Dié sakeman het in die moeilikheid beland toe hy verlede jaar 'n video van homself gemaak het waar hy in Griekeland die k-woord gebruik.
Catzavelos het Donderdag in die gelykheidshof verskyn nadat die MRK hom van haatspraak ingevolge die Gelykheidswet aangekla het.
Dit is toe aangekondig dat daar op 'n skikking ooreengekom is. Die skikkingsooreenkoms behels dat Catzavelos oor 'n tydperk van 30 maande R150 000 aan 'n liefdadigheidsorganisasie moet betaal. Hy moet ook om verskoning vra vir sy uitlatings.
Catzavelos word ook strafregtelik vervolg nadat hy van crimen injuria aangekla is. Hy het Donderdag vlugtig in die Randburg-landdroshof verskyn op dié aanklag.
eNuus berig Catzavelos het aansoek gedoen om die vervolging teen hom te staak. Dit is op provinsiale vlak afgekeur en word nou na die Nasionale Vervolgingsgesag op nasionale vlak verwys. Die saak is tot 2 Oktober uitgestel.
Catzavelos het intussen reeds om verskoning gevra en sy verskoning is op die MRK se webwerf geplaas.
"As ek na die video kyk, nie uit vrye keuse nie maar omdat ek in sekere omstandighede moes, byvoorbeeld saam met my prokureurs, is ek gewalg, geskok en skaam oor my gedrag."
Volgens Catzavelos is hy in die proses om verantwoordelikheid vir sy optrede te neem, gedwing om diep te dink oor kwessies soos waardigheid en menslikheid. "Ek besef nou, meer as ooit tevore, hoe diep ontmenslikend en kwetsend dit vir swart Suid-Afrikaners moet wees as daar met die k-woord na hulle verwys word."
Catzavelos voer verder aan dat hy erken wat hy gedoen het en die skade wat dit eerstens aan swart Suid-Afrikaners aangerig het, asook aan sy familie, die land en alle ander Suid-Afrikaners. "Ek neem volle verantwoordelikheid en hou myself verantwoordbaar. Ek het diep berou oor wat ek gedoen en gesê het, asook die uitwerking op mense se waardigheid en menslikheid, en hiervoor vra ek opreg om verskoning."
Hy voer aan dat hy as mens gegroei het en dat hy nooit weer so onsensitief sal wees deur nie ander mense se gevoelens in ag te neem nie. "Ek is hoopvol dat ek weens my verklaring en verskoning vergewe sal kan word en in staat sal wees om my identiteit as mens en my trots te kan herstel, en kan deelneem aan alle lewensaspekte in Suid-Afrika, waaronder die bou van maatskaplike samehorigheid."
Adam Catzavelos In die nuus MRK
Jammer vir wat asb
Voorspoed vir jou Adam, en vergeet is die gouste. Ek hoop jy gaan daai ou geldjies aan die DBV skenk.
Een persoon word gestraf vir uitlatings en ten opsigte van 'n ander word is daar geen optrede. Me Zinzi Mandela se uitlatings gaan dit ongestraf gelaat word?
Nou wanneer gaan Malema en die BLF deur die MKR aangekla word sodat hulle ook omverskoning kan vra vir hulle HAATSPRAAK teen die Blankes . Wat baie erger is as wat Adam gese het. En dan ook in bedrag moet betaal oor 30 maande aan ons wit plakkers kampe.
Hy moet net sorg dat daar nie 'n volgende keer is nie. Dis duur foute hierdie. Bly soomer eerder tjoepstil ook . Tye het baie verander . Videos kan mens deesdae in lelike penaries laat beland.